El Departament d'Ensenyament ha rebut una comunicació del ministeri d'Educació en què es notifica la renovació de l'ajut dels 6.000 euros per a l'escolarització en castellà en escoles privades a 36 famílies per al curs actual. Segons ha pogut saber l'ACN, són una part de la cinquantena de famílies a les quals se'ls havia atorgat l'ajuda el curs anterior. Es tracta d'un ajut que atorga el govern espanyol però que paga la Generalitat. La consellera d'Ensenyament, Meritxell Ruiz, ha manifestat ''sorpresa'' en rebre la comunicació perquè no correspon a ''l'operació diàleg que diuen que tenen oberta''. En declaracions a l'ACN, ha criticat, també, que el ministeri no hagi respost les al·legacions del Departament, que majoritàriament demostren que són alumnes ja escolaritzats en aquests centres.  Aquesta setmana el Departament d'Ensenyament ha rebut la notificació del ministeri d'Educació referent a la renovació, per aquest curs,  de l'ajut dels 6.000 euros per a l'escolarització en castellà en centres privats que preveu la disposició addicional 38 de la LOMCE. Segons ha pogut saber l'ACN, la comunicació del ministeri fa referència a 36 famílies, de la cinquantena d'expedients que s'havien atorgat el curs anterior. La consellera d'Ensenyament, Meritxell Ruiz, s'han mostrat ''sorpresa'' en rebre aquesta notificació. Considera que no s'entén dins ''l'operació diàleg que diuen que tenen oberta'', ja que no només no s'ha acceptat la suspensió o la derogació d'aquesta norma, sinó que no s'han respost les al·legacions que ha presentat la Generalitat als diferents casos. Per la titular d'Ensenyament, és una ''situació preocupant'' perquè la Generalitat no té ''cap paper'' ja que el particular s'adreça directament  al ministeri i el ministeri ho resol sense tenir en compte les al·legacions del Departament. Ruiz ha explicat que la major part d'aquests expedients corresponen a alumnes que ja estaven escolaritzats, molts des de P3, a escoles privades abans que sortís aquesta norma. A més, Ruiz també ha recalcat que a les famílies beneficiàries d'aquesta ajuda se'ls va oferir poder-se preinscriure en escoles properes al domicili on el projecte educatiu inclogués alguna matèria no lingüística en castellà, i que en canvi no s'ha produït, fet que per la consellera, també invalidaria la renovació de l'ajut corresponent.  La consellera també ha recordat que la preinscripció a Catalunya no ofereix la possibilitat de triar la llengua vehicular a l'hora d'escollir escola i, per tant, la LOMCE ja està mal plantejada en aquest sentit.

Summary: L'Estat farà pagar a la Generalitat 6.000 euros a 36 famílies que volen escolarització en castellà a Catalunya


La iniciativa no prosperarà perquè no disposa de cap altre suport que el de Vox ACN Madrid.-La Mesa del Congrés dels Diputats ha qualificat la moció de censura de Vox contra el president del govern espanyol, Pedro Sánchez, i ha establert un termini de dos dies perquè els grups que ho vulguin decideixin si s'hi afegeixen o presenten mocions alternatives. La presidenta del Congrés, Meritxell Batet, té previst informar dimarts vinent a la Junta de Portaveus sobre la data en què tindrà lloc el debat. La moció de censura proposarà com a candidat alternatiu al líder de Vox, Santiago Abascal, i serà defensada pel cap de llista d'aquesta formació per Barcelona, Ignacio Garriga. La moció no prosperarà perquè no disposa de suports més enllà de Vox. El PP ja ha anunciat que no hi votarà a favor adduint que només reforça Sánchez.

Summary: La Mesa del Congrés tramita la moció de censura de Vox i Batet establirà la data del debat en una setmana


Al Camp i a les Terres de l’Ebre hi ha unes 7.000 dones que han patit o pateixen càncer de mama i es preveu que durant el 2016 es detectaran prop de 450 nous casos d’aquesta patologia. De fet, el càncer de mama és el més diagnosticat entre les dones a la demarcació i també és el responsable del major nombre de defuncions per càncer. Salut va posar en marxa el 1998 un programa de detecció precoç del càncer de mama a Tarragona per reduir l’impacte de la malaltia. Des de l’inici del programa, s’han diagnosticat uns 1.700 càncers de mama, un 87% dels quals en estadis precoços en el moment del diagnòstic. Això permet aplicar una cirurgia conservadora de la mama que garanteix en el 99% la supervivència de la pacient. La Lliga Contra el Càncer de la demarcació ha programat per dimarts 18 d’octubre, Dia Mundial del Càncer de Mama, una capta. En l’anterior, van recaptar gairebé 10.000 euros. El de mama és un dels tipus de càncers més comuns entre les dones de Tarragona: de cada tres càncers diagnosticats, un és de mama. Durant el 2016, es preveu que a la demarcació s'hauran diagnosticat 450 casos i, a Catalunya, més de 4.000. Les taxes de mortalitat pel càncer de mama han anat disminuint de forma constant des del 1990 gràcies al diagnòstic precoç i de les millores terapèutiques. Amb tot, es calcula que unes 95 dones moriran a causa d'aquesta patologia enguany a les comarques tarragonines. El càncer de mama presenta uns factors de risc que en la seva majoria no són modificables des d'un punt de vista preventiu com l'edat, una història familiar de càncer de mama, no haver tingut fills o haver-los tingut en una edat avançada, l'inici de la primera menstruació o de l'arribada de la menopausa. Amb tot, la doctora de FUNCA, Francisca Saladié, ha explicat que evitar l'excés de pes un cop arribada la menopausa, fer exercici moderat o mantenir una dieta sana pot fer disminuir la incidència. Tot plegat fa que no sigui possible prevenir del tot la seva aparició però sí aplicar estratègies per detectar-lo en estadis molt inicials, quan és molt petit i no dóna simptomatologia, per interrompre la seva evolució natural. Així, com més aviat es detecta el tumor, més probabilitat hi ha de curació. De fet, la supervivència és gairebé del 100% en estadis precoços de la malaltia i, en aquest tipus de tumors, es pot aplicar tractaments menys agressius i amb menys efectes secundaris. Ara, a Tarragona s'està fent ja la vuitena volta del programa de detecció, en què s'hi conviden 92.287 dones, aquelles d'entre 50 i 69 anys, amb una periodicitat de dos anys. La participació en la darrera volta ha estat del 65,3% i la taxa de detecció de càncer és d'un 4,3‰. Així, fins a un 83,6% poden sotmetre's a una cirurgia conservadora. Des de l'inici del programa, s'ha diagnosticat un total de 1.700 càncers de mama, un 87% dels quals en estadis precoços. Saladié ha incidit en el fet que detectar la malaltia en estadis inicials mostra uns canvis "dràstics" a la supervivència de les pacients i ha utilitzat els percentatges de curació segons l'estadi detectat per animar les dones que participin al programa de detecció precoç. Així, en els primers estadis hi ha una supervivència d'un 99%; si la malaltia ja està estesa cap als ganglis, pot baixar fins al 60% i, si hi ha metàstasi, la supervivència ronda el 20%. "Ja que tenim aquestes eines que ens permeten detectar-la precoçment, és bo que la població ho conegui", ha explicat. Grups de suport Entre les activitats de la Lliga, a les comarques tarragonines hi ha fins a deu grups de suport, en què les dones amb càncer de mama –i altres patologies- s'ajunten amb psico-oncòlogues. Segons David Ortega, director de la Lliga, els grups actuen com "una font de suport" per aquelles persones que pateixen càncer de mama i altres patologies per "compartir neguits i dubtes" en un marc que possiblement no poden exercir amb la família, amics o d'altres entorns. A partir de dimecres, en col·laboració amb l'Ajuntament de Vila-seca, es posarà en marxa un nou grup d'ajuda mútua. Activitats recaptatòries Un dia abans de la celebració del Dia Mundial del Càncer de Mama, la Lliga mobilitzarà un centenar de voluntàries per aconseguir fons per a l'entitat que es destinaran als fins fundacionals, a conscienciar la població sobre aquesta malaltia i a les accions que poden prendre's per prevenir-la. A banda, es faran altres activitats. Així, dilluns s'iniciarà l'activitat 'Vine a caminar amb nosaltres a Reus', dirigit a persones afectades de càncer i que es programaran cada dilluns a la tarda i dimecres al matí amb la participació de psico-oncòlegs. A més, s'ampliarà l'activitat 'Maquillatge solidari', amb col·laboració amb les Perfumeries Júlia de Reus, Tarragona i Tortosa, en què els establiments oferiran maquillatge professional amb l'aportació de 10 euros. D'altra banda, dissabte 22 es farà una trobada per a les delegacions de Baix Penedès a Albinyana on celebraran un dinar solidari i la delegació de Riudoms farà un sopar solidari al Casal Riudomenc. Finalment, el 23 d'octubre, la delegació de Montbrió del Camp realitzarà la capta anual per recaptar fons per la Lliga.

Summary: Unes 7.000 dones han patit càncer de mama a Tarragona, on es preveu que enguany es detectin 450 nous casos


El devastador foc ja ha cremat més de 2.000 hectàrees a la localitat manxega i ha obligat a desallotjar 300 persones ACN Barcelona.-Un total de cinc vehicles i 17 efectius dels Bombers de la Generalitat, amb membres Grup d'Actuacions Forestals (GRAF), marxen aquesta mitjanit des d'Amposta cap a Castella-la Manxa per col·laborar en les tasques d'extinció de l'incendi forestal que des de dimecres crema de manera descontrolada a Yeste (Albacete), segons ha informat el cos de Bombers. El devastador foc ja ha cremat més de 2.000 hectàrees i ha obligat a desallotjar 300 veïns de la zona. En les tasques d'extinció també s'hi han desplaçat efectius dels Bombers dels País Valencià. A falta de confirmació, les primeres hipòtesis apunten a què l'incendi seria intencionat.

Summary: El cos dels Bombers de la Generalitat envia 5 vehicles i 17 bombers per col·laborar en l'extinció de l'incendi a Yeste


El Departament d'Afers Exteriors, Relacions Institucionals i Transparència impulsa un cicle sobre les principals experiències de democràcia participativa en processos constituents d'arreu del món. Les jornades comptaran amb professors i experts internacionals que han estat implicats en els debats constituents dels seus països. S'han programat vuit sessions, obertes a tothom, que es faran al Centre de Cultura Contemporània de Barcelona. La primera serà el dia 9 de març i tractarà sobre les tendències actuals de participació ciutadana en processos constitucionals. La resta de sessions abordaran els casos d'Islàndia, Irlanda, Escòcia, Equador, Bolívia i Xile posant èmfasi en la deliberació i implicació de la ciutadania. L'última jornada serà el dia 15 de juny i comptarà amb la participació del conseller d'Afers Exteriors, Relacions Institucionals i Transparència, Raül Romeva. El Departament destaca que l'objectiu de les jornades és divulgar les experiències recents que s'han donat a diferents països d'Europa i Amèrica Llatina i apunta que s’han escollit les experiències més innovadores pel que fa a la participació de la ciutadania en l'elaboració de textos constitucionals.  Segons el Departament, aquests processos permeten estudiar la relació entre els components representatius i participatius a l'hora de dibuixar nous marcs constitucionals. Així, aquest cicle vol presentar una panoràmica de diferents processos, analitzant-ne la seva metodologia i la forma de crear espais rellevants de debat on presentar i discutir propostes per part de la ciutadania, més enllà de la representació parlamentària. Així mateix, vol estudiar i aprofundir en idees com democràcia de qualitat, procediments participatius directes, deliberació per part de la ciutadania i de les organitzacions socials o ús de noves tecnologies de la informació, conceptes que assenyalen el nou rumb que pren el segle XXI respecte a procediments democràtics. El Departament d'Afers Exteriors, Relacions Institucionals i Transparència -a través de la Secretaria de Transparència i Govern Obert i del Centre d'Estudis de Temes Contemporanis- seguirà i impulsarà el conjunt de debats per a elaborar unes conclusions sobre les millors pràctiques i procediments per implementar processos constituents.

Summary: El Govern promou un cicle sobre processos constituents amb experts internacionals


El Club Capitol de Barcelona preveu reobrir el proper 26 de setembre, segons han detallat aquest divendres a l'ACN fonts de l'equipament. El teatre es va veure obligat a suspendre les funcions el 3 de juliol passat per una inundació a l'Hotel Continental, adjacent a l'emblemàtica sala de La Rambla. Els espectacles amb els quals preveu reprendre la programació són 'Bona gent', de Quim Masferrer, i 'Fortnique', de Toni Moog a la Sala Pepe Rubianes, a més d''Immortal' de Bruno Oro i 'Coitus. La comèdia', a la Sala 2. Amics de La Rambla Rambla va demanar a finals de juliol a l'Ajuntament i als partits municipals que vetllessin per la continuïtat de l'activitat cultural del Club Capitol.  L'associació va expressar la preocupació per la pèrdua que suposaria el tancament d'un dels establiments culturals més emblemàtics del passeig i el seu possible canvi d'activitat, després que el Grup Balañà informés que la magnitud dels desperfectes feia preveure que la data de reobertura "no seria aviat". Així mateix, recordaven que el Capitol Cinema va obrir les seves portes l'any 1926 i ràpidament la seva ubicació privilegiada el va convertir en un dels cinemes més populars de Barcelona. Tres mesos després del succés i que el teatre es veiés obligat a traslladar els espectacles 'Tinder Sorpresa' i 'Martita de Graná' al Teatre Borràs, el Club Capitol recuperarà l'activitat amb normalitat el 26 de setembre.

Summary: El Club Capitol preveu obrir de nou el 26 de setembre, gairebé tres mesos després de la inundació


L'Any Vallmitjana reivindicarà l'obra dels escultors Venanci i Agapit Vallmitjana, considerats renovadors de l'escultura catalana de finals del XIX. No obstant, la seva obra és poc coneguda i molt disseminada, i per això la Universitat de Barcelona i el Seminari Conciliar de Barcelona organitzen l'any dedicat als dos artistes, amb l'objectiu d'aprofundir en la recerca acadèmica i sobretot difondre la seva obra al públic. La iniciativa compta amb la col·laboració de les principals institucions culturals de Catalunya, com els museus que acullen obres dels Vallmitjana. Aquests, formaran una exposició en xarxa per treure a la llum les peces. El tret de sortida de les celebracions serà unes jornades científiques el 8 i 9 de maig, que aprofundiran en la producció dels escultors amb conferències i visites guiades. Aquest any es compleix el centenari de la mort de Venanci Vallmitjana, que juntament amb el seu germà Agapit, són considerats mestres de diverses generacions d'escultors entre el romanticisme i el modernisme. Es poden veure peces seves als principals museus de Catalunya, al parc de la Ciutadella, a les façanes del Parlament, del Palau de Justícia, de la catedral de Barcelona o de la basílica de Montserrat. Tot i així, es tracta d'un patrimoni poc conegut, tal i com han explicat els organitzadors en la presentació de l'Any Vallmitjana 2019 aquest divendres.  Les institucions i els museus que tenen obres seves les exposaran acompanyades d'informació de cada peça i l'adreça web per accedir a la ruta virtual amb la descripció de l'obra. I és que l'altra gran proposta de l'efemèride és bastir una ruta a internet en forma de mapa interactiu en què es trobi la localització i la descripció de les obres dels Vallmitjana. Es calcula que hi ha unes 300 peces disperses per Catalunya i Espanya.  L'objectiu és que aquesta plataforma digital sigui l'eina per generar un primer catàleg dels germans Vallmitjana i del fill de Venanci Vallmitjana, de nom també Agapit. D'aquesta manera, es reunirà i catalogarà l'extens patrimoni de la família amb l'ajuda també de la ciutadania, a qui l'organització fa una crida per tal de donar a conèixer peces de col·leccions particulars o ubicades en llocs poc visitats. A més de les jornades científiques que iniciaran l'Any, també s'organitzarà una exposició sobre la façana de la catedral de Barcelona i el paper que hi van tenir els germans Vallmitjana. També es faran conferències divulgatives, visites guiades, tallers i col·loquis en les diverses institucions implicades.

Summary: L'any dedicat als germans Vallmitjana reivindicarà el seu patrimoni com a renovadors de l'escultura de finals del XIX


Nissan manté l'aturada de producció de cotxes durant tota la setmana a la planta de la Zona Franca i cita els sindicats a una reunió aquest dimecres per començar a negociar un Expedient de Regulació Temporal d'Ocupació (ERTO) pels 3.300 treballadors de la fàbrica de Zona Franca, Montcada i Sant Andreu. La direcció ha decidit allargar el cessament d'activitat fins divendres amb mesures de flexibilitat interna i treballa amb la intenció de presentar un expedient per la plantilla un cop analitzats els canvis de la normativa promoguts aquest dimarts pel govern espanyol. La companyia automobilística arrossega problemes per la falta de models i preveia tancar l'any produint a un 20% de la seva capacitat.  Tot i que la línia de producció continuarà tancada, a la Zona Franca hi treballaran serveis mínims de manteniment i alguna àrea tècnica. L'empresa emetrà certificats d'assistència a tot el personal que hagi de treballar. La direcció ha proposat que aquesta setmana d'aturada computi com a dies de flexibilitat, tot i les crítiques del comitè d'empresa.  De moment, només obriran centres com els de Sant Andreu, que produeixen per la planta de Sunderland, al Regne Unit. Aquestes instal·lacions operaran en funció de les decisions que prengui la planta britànica, que, de moment, continua produint.

Summary: Nissan atura la producció de cotxes durant tota la setmana i retarda a demà els contactes amb els sindicats per l'ERTO


El president Carles Puigdemont i els consellers Toni Comín i Clara Ponsatí, tots ells cessats pel 155, han recordat al jutge belga que ha de decidir sobre la seva extradició que organitzar un referèndum està descriminalitzat a Espanya des del 2005, segons han informat fonts de la defensa. Puigdemont i aquests dos consellers han intervingut breument al final de la vista que s'ha celebrat aquest dilluns, en què els seus advocats i la fiscalia han presentat les seves al·legacions sobre l'extradició. Des de la defensa, han destacat la "seriositat" i "professionalitat" tant del jutge com del fiscal, que han remarcat que "no té res a veure" amb el que veuen a l'Estat espanyol. Durant la vista, els advocats han informat al jutge de la decisió del Suprem de mantenir a presó Oriol Junqueras, Joaquim Forn, Jordi Sànchez i Jordi Cuixart.  La decisió del jutge sobre Puigdemont i els consellers es coneixerà el proper 14 de desembre a les 9 del matí, i en 24 hores la defensa i la fiscalia hauran de decidir si apel·len o no. Llavors, tindran 15 dies per formalitzar l'apel·lació, i la cambra 15 dies més per determinar el dia de la nova vista. Tot plegat, segons fonts de la defensa, fa probable que Puigdemont i els consellers cessats no hagin de tornar als tribunals fins el mes de gener. Durant la vista d'aquest dilluns, la fiscalia ha confirmat que demana l'extradició en base a equiparar els delictes de rebel·lió, sedició i desobediència al de 'conspiració de funcionaris', i també per malversació. Segons fonts de la defensa, es tracta d'un "esforç" per part del ministeri fiscal belga, una estratègia "indefensable" perquè els crims dels que s'acusa al president i els consellers "no encaixen en el tipus penal belga". A més, el fiscal, segons han dit les mateixes fonts, ha admès que "no hi ha jurisprudència" amb cap altre cas similar i que no s'ha utilitzat aquest delicte en "200 anys".  En tot cas, prengui la decisió que prengui el jutge, es pot apel·lar en dues ocasions, primer a la cambra del consell i després al tribunal de cassació. A més, si ho volgués, al final del procés la defensa podria recórrer als tribunals europeus, "sens dubte", segons admeten. En aquest cas, es podria recórrer tant al Tribunal de la Unió Europea de Luxemburg com al Tribunal Europeu de Drets Humans d'Estrasburg.  L'estratègia de la defensa per aconseguir que es denegui l'extradició es basa en remarcar que els delictes que proposa la fiscalia per equiparar amb els de rebel·lió i sedició no són equiparables, i també en remarcar que es poden posar en risc els drets fonamentals dels consellers i el president Puigdemont. En aquest sentit, fonts de la defensa indiquen que ha quedat clar que l'Audiència Nacional no era el tribunal competent pel cas, i confirmen que han presentat tot d'arguments per demostrar les dificultats o vulneracions del procés judicial a Espanya.

Summary: Puigdemont i els consellers han recordat al jutge que fer un referèndum està descriminalitzat a Espanya des del 2005


La Generalitat manté obert l'expedient informatiu obert a Repsol per l'incident del passat 23 de maig que va provocar una columna de fum negre a través de la torxa d'una de les plantes de La Pobla de Mafumet (Tarragonès). Malgrat això, un informe dels serveis jurídics de la Generalitat determina que, segons la normativa aplicable per aquests casos, l'incident no és sancionable. En una compareixença a la Comissió d'Empresa i Coneixement, els directors generals d'Energia i Mines, Pere Palacín; el de Protecció Civil, Joan Delort; i de Qualitat Ambiental, Mercè Rius, han reconegut que cal millorar la comunicació en casos d'incidents a la indústria química com aquest que va generar molta alarma social. L'incident es va produir en un moment d'aturada programada de la planta a la qual s'hi va sumar un "error humà" d'un operari experimentat que va prémer un botó equivocadament. A més de donar detalls de com va anar l'incident, detectat primer per un operador del CECAT de Reus, els tres directors generals han explicat les normatives tant de protecció civil, com de seguretat industrial com de qualitat ambiental vigents, així com les especificitats derivades de la indústria química de Tarragona.   El primer en intervenir ha estat el director general de Protecció Civil, Joan Delort, que ha estat contundent a l'hora de definir el què va passar el 23 de maig passat assegurant que en cap cas es pot tipificar com "accident", d'acord amb la normativa vigent. Entre aquestes normatives hi ha una directiva europea, Seveso 3, amb nivells d'exigència elevats, així com el Pla especial d'emergència exterior del sector químic de Tarragona. "No es va donar cap de les circumstàncies qualificades com accident", ha manifestat.   Amb tot i després d'analitzar el més d'un centenar de trucades rebudes en dos hores al 112, Delort ha reconegut que hi ha "recorregut per millorar" en quant a comunicació en incidents com aquest. El director general ha explicat que van emetre comunicats i informacions durant l'episodi però que davant l'alarma social, segurament, no en van ser prou. A més, també ha assegurat que cal que les empreses adoptin posicionaments "de major transparència" alhora de facilitar informació directament a la població. "Informació, sensibilització i pedagogia se n'ha de fer molta més", ha admès.   Prémer un botó erròniament A més de donar detalls de l'estat de l'expedient informatiu obert a Repsol per l'incident, el director general d'Energia i Mines, Pere Palacín, ha donat a conèixer com es va produir l'incident que, entre altres factors, va tenir en "l'error humà" d'un operari experimentat que va prémer un "botó" equivocadament i que va provocar un tall en el subministrament elèctric. La planta es trobava en una situació d'aturada programada per operacions de manteniment, quan es va produir el tall en el subministrament elèctric hi ha una caiguda en cadena d'una sèrie d'equips que provoca una combustió "no desitjada". La manca de vapor produeix que la torxa cremi l'etilè provocant una columna densa de fum negre.  Palacín ha detallat que arran de l'incident Repsol ha dut a terme una sèrie de mesures correctores immediates com és el cas d'una millora en la senyalització dels interruptors, l'estudi d'alternatives per portar vapor a les torxes de manera independent, així com accions de formació i divulgació entre altres actuacions.  No es poden determinar els gasos que emeten les torxes Per la seva part, la directora general de Qualitat Ambiental, Mercè Rius, ha reiterat que cap dels sensors de la xarxa de vigilància i prevenció de contaminació atmosfèrica van detectar cap valor anormal durant el 23 de maig, així com tampoc les dades recollides en una sortida de camp que es va fer al voltant de la refineria i en punts pròxims on hi ha població. Rius ha explicat que hi ha onze estacions de control a la xarxa de Tarragona "sobredimensionada" respecte altres llocs però feta, precisament, per la particularitat de l'existència del polígon petroquímic i zones habitades.  Amb tot, ha detallat que les autoritzacions ambientals regulen els límits d'emissió dels anomenats focus emissors que són les xemeneies, però no de les torxes. La torxa està considerada com un element de seguretat i no tenen fixats ni límits d'emissió ni tècnicament és possible determinar els gasos que hi surten.  Repsol estudia millores a les torxes per evitar fumeres negres i reduir el soroll   Repsol ha apuntat que estudien implantar diverses mesures per millorar la resposta davant d’incidències com la del 23 de maig. En primer lloc, el director del Complex Industrial a Tarragona, Josep Francesc Font, ha explicat que encarregaran un estudi per interconnectar les diferents xarxes de vapor de la zona –també de refineria, química i, fins i tot, DOW-, sempre que es garanteixi “la màxima seguretat i robustesa”, i que en cas d’incident no s’ampliï l’afectació a altres plantes que en depenguin.   Així, la companyia energètica pretén dotar les torxes de fonts alternatives de vapor perquè, si s'hi produeix algun incident, es minimitzi la probabilitat de cremar sense vapor i emetre fum amb sutge. Finalment, Repsol també estudia implantar millores a la part superior de les torres. En concret, Font ha dit que plantegen canviar el cremador de les torxes per tal de poder disminuir el soroll i evitar la formació de fum negre.   Font ha confirmat que, el dia dels fets, “l’actuació involuntària d’un operador que va confondre un botó per l’altre” va desencadenar una sèrie d’incidències que es van traduir en l’emissió de fum negre. El dirigent de la companyia ha explicat que es van aturar els compressors d’aire i que, malgrat que tenien l’opció d’introduir nitrogen a les canonades de forma automàtica, com que hi havia centenars d’operaris treballant en la parada es va preferir esperar quinze minuts per poder avisar a tothom i evitar accidents com ara situacions d’asfíxia.   A més, l’incident va suposar l’aturada dels generadors de vapor que abasteixen les torxes per minimitzar l’emissió de fum. Alhora, la planta adjacent de l’empresa DOW, que comparteix la xarxa d’aire comprimit, també se’n va veure afectada, per la qual cosa les torxes de seguretat d’ambdues empreses van passar a emetre una intensa fumera negra.   Les torxes, de 100 metres d’alçada, garanteixen la dispersió de partícules a més de 1.000 metres d’alçada, segons Repsol. Font ha defensat que la seva primera prioritat va ser informar a les administracions i minimitzar l’impacte visual del fum. A més, en resposta als retrets sobre la seva manca de transparència, ha avançat que volen crear una taula d'alcaldes per poder fer un canal de comunicació estable i ha defensat que “no hi ha barra lliure per la indústria”.   Per la seva banda, el director de DOW Chemical a Tarragona, Jaume Sariol, ha explicat que es van veure afectats per la incidència a Repsol perquè aquesta empresa els subministra aire comprimit i vapor. Sariol ha apuntat que la situació es va restablir al cap de dues hores i que, mentrestant, van informar a les administracions i van intentar ser “tan transparents” com van poder i donant la informació que tenien “en aquell moment”. Al seu parer, les conseqüències de l’incident del 23 de maig no van ser de caire mediambiental o de salut, sinó més aviat “d’impacte visual”.

Summary: Un informe dels serveis jurídics de la Generalitat determina que l'incident de Repsol no és sancionable


L'expresident de la Generalitat i líder de JxCat, Carles Puigdemont, ha evitat pronunciar-se sobre si es presentarà a les primàries del seu partit per ser candidat a les pròximes eleccions. "No és el moment de prendre cap decisió", ha respost en una entrevista a Catalunya Ràdio. I s'ha limitat a afirmar que treballarà "des del lloc on sigui millor fer possible" una república independent. Davant la possibilitat d'inhabilitació ferma del president de la Generalitat, Quim Torra, ha dit que seria una "salvatjada democràtica" i ha demanat una "resposta de país" apel·lant al suport de les forces democràtiques no independentistes. Segons ha assegurat, ell donaria suport al president José Montilla si es trobes en aquesta situació Puigdemont ha recordat que el congrés de JxCat encara no ha culminat i que, per tant, no estan convocades les primàries per escollir els candidats a les pròximes eleccions. En aquest sentit, ha considerat "prematur" parlar de les seves intencions. "Jo el que vull fer és tornar a casa amb una república independent. Treballaré des del lloc on sigui millor per fer-ho possible. I el millor lloc per fer-ho possible, el decidiré en el moment de prendre la decisió", ha afegit deixant tots els escenaris oberts.  A més, Puigdemont ha afegit que, en les seves circumstàncies, no pot fer plans a llarg termini perquè amb una setmana "pot canviar tot". Pel que fa a la unitat de l'independentisme, Puigdemont ha destacat que malgrat les "profundes discrepàncies" han estat capaços de posar-se d'acord "per fer grans coses" i, en aquest sentit, s'ha mostrat "molt optimista" que seran capaços de tornar-ho a fer en el futur.  "Aquesta història l'hem de fer a milions de mans. O es coral i col·lectiva o no és. Qui pretengui ser hegemònic per tirar endavant ell sol, i parlo per tothom, no és honest perquè no podrà ser. És legítim tenir una hegemonia partidista però no és útil en el procés de la independència", ha argumentat. En relació a la probable inhabilitació ferma del president Torra per mantenir la pancarta en favor dels "presos polítics i exiliats", Puigdemont ha defensat que cal una "resposta de país" perquè es tracta d'una situació que concerneix tota la societat.  Segons ha dit, si fos José Montilla la persona inhabilitada per una pancarta com aquesta, ell estaria "incondicionalment al seu costat". Puigdemont ha denunciat que Torra està "amenaçat" pels poders de l'estat per exercir un dret fonamental i ha fet una crida a les forces democràtiques no independentistes. I preguntat per les declaracions del president del govern espanyol, Pedro Sánchez, en què acusa l'independentisme de judicialitzar la política, Puigdemont ha respost que té "una barra molt gran". "Voler expulsar-se responsabilitats potser s'entén però voler culpar-nos a nosaltres que som les víctimes, és d'una barra sideral", ha conclòs.

Summary: Puigdemont, sobre ser cap de llista de JxCat: "No és el moment de prendre cap decisió"


El Tresor Públic espanyol ha col·locat en la subhasta d'aquest dimarts 2.660 milions d'euros en lletres a 3 i 9 mesos dins l'objectiu inicialment previst (entre 2.000 i 3.000 MEUR) i de nou a un interès negatiu. Concretament, en les lletres a 3 mesos el Tresor ha adjudicat 405 milions d'euros a un tipus mitjà del -0,387%, per sobre del -0,423% de l'emissió del passat 20 de setembre. Pel que fa a les lletres a 9 mesos, l'Estat ha venut 2.255 milions d'euros a una rendibilitat mitjana del -0,299%, encara més negatiu que el -0,272% de la subhasta del passat 20 de setembre.

Summary: El Tresor col·loca 2.660 milions d'euros en lletres a 3 i 9 mesos de nou a un interès negatiu


El jutge investiga els suposats intents de xantatge per part de Miguel Bernad i Luis Pineda ACN Madrid.-El jutge de l'Audiència Nacional Santiago Pedraz ha ciutat a declarar en qualitat de testimonis l'advocat de la infanta Cristina, Miquel Roca i Junyent, i diversos directius de La Caixa, en Banc de Sabadell i Bankia en el cas dels suposats intents d'extorsió de Manos Limpias i Ausbanc. En total són 13 persones que estan citades entre el 13 i el 17 de juny. El jutge manté a presó al secretari general de Manos Limpias, Miguel Bernad, i el president d'Ausbanc, Luis Pineda, per haver demanat 3 milions d'euros a canvi de retirar l'acusació contra la infanta Cristina en el cas Noos. Els primers en comparèixer seran el director general de La Caixa, Jaume Giró, i el subdirector del Banc de Sabadell, Gonzalo Barrettino. També hauran de comparèixer com a testimonis l'expresident de Caja Madrid, Miguel Blesa i el portaveu de Facua, Rubén Sánchez.

Summary: Pedraz cita Roca i directius de La Caixa, Sabdell i Bankia com a testimonis del cas contra Manos Limias i Ausbanc


CaixaBank descarta fusionar-se amb altres bancs i defensa que té dimensió i diversificació de negoci suficient per a competir en solitari en el mercat financer.  L'entitat ha tancat el 2019 amb un 14% menys de beneficis, a causa de l'impacte de l'Expedient de Regulació d'Ocupació, que ha afectat uns 2.100 treballadors a tot l'Estat. Segons ha defensat el president de l'entitat, en la roda de premsa de presentació de resultats de l'any, aquesta reestructuració ajudarà a bastir una base sòlida de cara al futur, en el qual descarten noves sortides de treballadors i preveuen créixer de manera orgànica "Les distraccions amb fusions no ens interessen", ha dit Gual. Amb tot, el màxim dirigent de CaixaBank, ha reconegut que l'any 2019 ha sigut un any "complicat" en el qual l'evolució del mercat ha pressionat la rendibilitat del sector financer i ha dit que preveu un escenari de tipus d'interès plans fins al 2021.

Summary: Caixabank descarta fusionar-se amb altres bancs i defensa que pot competir en solitari


Els turistes que visiten les Terres de l'Ebre tindran una nova aplicació que poden descarregar-se als seus mòbils o tauletes que permetrà que es puguin planificar les seves rutes amb previsió o bé al moment. L'app 'EbreBiosfera', dissenyada per l'empresa Empàtica, proposa rutes per tot el territori i assenyala els actius turístics més importants, oferint informació al visitant, així com la possibilitat de trucar o enviar un correu electrònic al lloc concret des de la mateixa aplicació. Sota el paraigües de la Reserva de la Biosfera, i a través del pla de foment de dinamització turística, està finançat per la Direcció General de Turisme, amb 62.500 euros que s'han destinat a la creació de l'aplicació i també de la pàgina web, impulsada fa poc més d'un any però que s'ha millorat per donar major visibilitat a les empreses adherides a la Reserva de la Biosfera. Actualment ja n'hi ha 120.

Summary: Una aplicació proposa rutes i actius per al turista que visita les Terres de l'Ebre


El jove acusat d'haver deixat morir d'inanició una cinquantena d'animals que els Agents Rurals van trobar el març de l'any passat en una granja a les Masies de Roda (Osona) ha reconegut els fets davant la jutgessa, en la vista que s'ha celebrat aquest dijous al matí als jutjats de Vic. La Fiscalia de Medi Ambient, que l'acusava d'un delicte continuat relatiu a la protecció de la fauna, inicialment li demanava 18 mesos de presó i 4 anys d'inhabilitació especial per poder exercir cap professió, ofici o comerç que tingués relació amb animals o amb la seva tinença. Una petició de pena que, segons el lletrat de la defensa, era "desproporcionada". Abans del judici, l'advocat de l'acusat ha presentat un atenuant que es recull al Codi Penal, el 21.2, que ha estat acceptat per la fiscalia. D'aquesta manera, l'acusat ha aconseguit la conformitat amb una rebaixa de la pena a 6 mesos de presó i 1 any i un dia d'inhabilitació especial. Com que el jove no tenia antecedents, el seu lletrat ha demanat la suspensió de la condemna de presó i la fiscal ha acceptat.  Els fets es remunten al març del 2017, quan la Protectora d'Animals d'Osona i l'associació Adro van denunciar la mort per inanició d'una cinquantena de conills, gallines, ovelles, cabres i oques en una granja de les Masies de Roda com a conseqüència que durant setmanes no s'hagués donat menjar ni beure a les bèsties. Els fets van agafar dimensió pública després que les gravacions que les associacions van fer de l'interior de la granja es difonguessin per les xarxes socials. En descobrir-se el cas, els Agents Rurals van demanar explicacions directament al propietari de la granja. Aquest, però, va explicar als agents que normalment deixava els animals a càrrec d'un parent, però qui darrerament, per problemes familiars, no se n'havia pogut ocupar. La persona en qüestió és el jove a qui acusava el ministeri fiscal i que finalment ha reconegut els fets davant la jutgessa.

Summary: Rebaixen a 6 mesos de presó i 1 any d'inhabilitació la pena pel jove que va deixar morir uns 50 animals a les Masies de Roda


Catalunya va licitar projectes d’obra pública per valor de 1.157,9 milions d’euros en l’exercici del 2015, cosa que suposa un 34% menys que el valor de licitació que es va realitzar el 2014, segons dades de la Cambra Oficial de Contractistes d’Obres de Catalunya (CCOC). Amb aquesta caiguda del 34% de l’obra pública, Catalunya trenca amb dos exercicis, el 2013 i el 2014, on aquest sector havia registrat increments que trencaven la tendència a la baixa que va començar a l’inici de la crisi. El pes de la inversió pública a Catalunya suposa l’1,6% del PIB, mentre que a l’estat espanyol el pes és del 2,1% del PIB. Els contractistes reclamen que el sector públic aposti per la inversió pública. La caiguda del 34% el 2014 de la licitació d’obra pública a Catalunya suposa restar 595 milions d’euros en projectes d’inversió pública, segons les dades de la CCOC. Aquesta caiguda fa referència als projectes d’inversió de l’administració central, la Generalitat i els ajuntaments.  Des de l’any 2008, el valor de licitació d’obra pública manté una tendència a la baixa, amb l’excepció dels anys 2013 i 2014 on es van registrar increments del 39% i del 58%, respectivament. Per la CCOC el resultat obtingut aquest 2015 tenca les expectatives de recuperació d’un sector que des de l’inici de la crisi ha reduït un 84% el valor de les licitacions d’obres públiques, el 86% menys d’habitatges iniciats, la pèrdua de 250.000 llocs de treball i la desaparició de 21.977 empreses.  Els portaveus de la CCOC recorden que el sector de la construcció és una de les principals activitats de l’economia catalana, el que més activitat genera en altres sectors atès que per cada milió d’euros d’inversió en la construcció és genera una producció per valor de 1,9 milions d’euros al conjunt de l’economia.  La CCOC també recorda que la inversió en infraestructures genera un retorn fiscal del 49% del valor de la inversió en concepte de recaptació de l’IVA, l’IRPF, l’impost de societats, cotitzacions socials i reducció de prestacions en concepte de desocupació dels treballadors que s’incorporen al mercat de treball.   La CCOC també assegura que els estudis del sector indiquen que per cada milió d’euros invertit es generen 14 llocs de treball directes.  La CCOC destaca que tot i aquest atonia de la inversió en projectes d’obra pública, Catalunya té un  import dèficit d’infraestructures com són les obres pendents de l’estació de Rodalies de Barcelona, l’eix mediterrani, els accessos viaris i ferroviaris, l’ampliació del metro, obres hidràuliques.  A més, segons la CCOC, cal que hi hagi una política d’inversió pública que mantingui en bon estat la xarxa d’infraestructures catalana com els edificis escolars, els hospitals i d’altres equipaments construïts.

Summary: La licitació d’obra pública a Catalunya el 2015 se situa en 1.158 milions, el 34% menys que el 2014


Renfe ha anunciat que denunciarà als Mossos d'Esquadra l'acció d'un grup de vàndals que aquest diumenge a primera hora del matí va trencar 35 llunes d'un tren que feia el trajecte de Malgrat de Mar a Badalona. L'agressió va obligar Renfe a treure del servei el comboi a l'estació de Mataró, per la qual cosa, els viatgers que hi havia van haver de baixar i esperar el següent. El tren no podrà tornar al servei fins que es repari. Segons fonts de Renfe, tot apunta que els vàndals van utilitzar martells de seguretat. Les mateixes fonts celebren que “miraculosament” el grup no va ferir ningú. La primera estimació situa el valor dels danys en més de 20.000 euros. Renfe presentarà la denúncia als Mossos quan tingui la valoració exacta.

Summary: Renfe denunciarà als Mossos l'acció d'un grup de vàndals que va trencar 35 llunes d'un tren a Mataró


Els senadors gironins d'ERC han presentat un escrit al govern espanyol per preguntar sobre la suspensió de la línia R3 entre Ripoll i Puigcerdà durant l'estat d'alarma i conèixer els criteris que s'han tingut en compte a l'hora de prendre la decisió. Denuncien que la suspensió temporal és un "greuge social i econòmic" per als usuaris i remarquen que és una infraestructura "indispensable" per al desenvolupament de les comarques d'Osona, el Ripollès i Cerdanya, atès que es tracta del transport públic més sostenible que les comunica entre elles i l'àrea de Barcelona" segons exposen al document que ve acompanyat de cinc preguntes concretes.  Els senadors gironins d'ERC, Jordi Martí Deulofeu i Elisenda Pérez, destaquen també que el servei de transport públic amb tren és "indispensable per a unes comarques de l'interior que han de lluitar contra el despoblament, així com el nivell de desenvolupament econòmic suficient per a la seva viabilitat demogràfica i territorial". I denuncien que la línia R3 pateix "des de fa dècades d'un dèficit d'inversions reiteradament denunciat pels agents del territori". L'escrit que han presentat al Senat inclou cinc preguntes. D'una banda, demanen els motius pels quals es va decidir suspendre provisionalment la línia durant l'estat d'alarma i que es concretin els criteris que es van tenir en compte, ja sigui de mobilitat, salut pública o mercantils i econòmics. També demanen els motius pels quals es va substituir pel transport per carretera amb autobús i per què s'estan oferint menys freqüències horàries que les del tren.  I per últim es pregunten com el govern espanyol justifica que un "servei públic essencial com el transport públic ferroviari  vegi suspès el seu servei en aquest tram sota una perspectiva de mobilitat laboral i d'equilibri i cohesió territorial tractant-se d'una zona de muntanya".  La iniciativa parlamentària sorgeix arran de les trobades que els càrrecs electes estan fent per la demarcació de Girona amb l'objectiu de recollir les demandes i necessitats del territori.

Summary: Els senadors gironins d'ERC pregunten al govern espanyol els motius per suspendre la línia R3 entre Ripoll i Puigcerdà


El director general de la Policia, Albert Batlle, ha anunciat que els Mossos d’Esquadra incrementaran la relació amb les policies locals per combatre el 'top manta'. Ho ha explicat després d'una reunió de balanç dels mesos d’estiu amb els municipis afectats, on s'ha constatat "l'extraordinari nivell de col·laboració"entre les forces policials. En anys anteriors hi havia hagut "desajustos", segons ha admès. Les dades sobre les intervencions policials de l'estiu es tractaran en les juntes locals de seguretat de cada municipi. La policia catalana, d’altra banda,  preveu portar a terme una campanya de sensibilització per evitar que la gent compri als 'top manta' La reunió s'ha celebrat al Complex Central dels Mossos, a Sabadell. Hi ha assistit el director general de la Policia, Albert Batlle, el comissari en cap dels Mossos, Josep Lluís Trapero, i representants dels ajuntaments de Barcelona, Calafell, Castelldefels, Llançà, Lleida, Roses, Salou, Sitges, Terrassa, Torroella de Montgrí i El Vendrell.  Segons Albert Batlle, la reunió ha servit  per constatar que el fenomen del 'top manta' "ha deixat de ser estacional" per desenvolupar-se al llarg de tot l'any. En aquest sentit, ha parlat de "posar en valor la conveniència de la via en què estem", és a dir: "la coordinació entre els Mossos, les policials locals i, allà on convingui, amb la resta de cossos policials". Batlle també ha posat en relleu la relació entre l'augment de turistes i la demanda del 'top manta'.  Campanya de sensibilització  El director general ha titllat de "fonamental" la tasca de sensibilització i "la batalla" perquè la gent no compri als top manta". En aquesta línia, la policia preveu portar a terme una campanya de sensibilització, tot i que encara no s'ha concretat com i quan es farà.

Summary: Mossos i policies locals incrementaran la relació per combatre el 'top manta'


El Govern de la Generalitat ha proposat que dilluns 11 de maig només tres de les nou regions sanitàries passin a la fase 1 del pla de desescalada. Es tracta del Camp de Tarragona, les Terres de l'Ebre i l'Alt Pirineu i Aran. Així ho han anunciat aquest dimecres la consellera de Salut, Alba Vergés. D'aquesta manera, l'executiu planteja que les regions de Barcelona ciutat, àrea metropolitana sud, àrea metropolitana nord, Catalunya Central, Girona i Lleida es mantinguin a la fase 0 actual. Vergés ha dit que aquestes regions han d'anar a un "ritme més lent" que les altres tres i que cal que passin "uns dies" per veure l'evolució del virus. Aquesta proposta es presentarà ara al Ministeri de Sanitat, que haurà de prendre la decisió definitiva. Segons han explicat Vergés i el secretari de Salut Pública, Joan Guix, l'executiu ha separat les regions sanitàries en tres categories de risc. D'una banda, les Terres de l'Ebre, el Camp de Tarragona i l'Alt Pirineu i l'Aran estan en una situació de risc baix, motiu pel qual són les tres que proposen per passar a la fase 1. Per la seva banda, les regions de la Catalunya Central, Girona, Lleida, l'àrea metropolitana sud i l'àrea metropolitana nord estan en risc moderat. I finalment la ciutat de Barcelona està en situació de risc moderat alt. La consellera ha remarcat que cap de les regions estan en una situació de risc epidemiològic elevat, ja que "el virus va a la baixa". De fet, ha assegurat que totes sis estan en una "bona situació". "Però no ens podem relaxar ni un minut", ha assegurat. Pel que fa a les sis regions sanitàries que el Govern proposa que es mantinguin en fase 0 el pròxim 11 de maig, Vergés ha explicat que cal que "passin uns dies per veure l'evolució del virus" per veure si es consolida la tendència. Per això, l'executiu preveu fer una nova proposta la setmana que ve per a aquestes regions. "El fet que dilluns no avancin no vol dir que s'hagin d'esperar quinze dies més", ha dit, però sí que han de tenir un ritme de desescalada "més baix". El Govern farà arribar aquest mateix dimecres aquesta proposta al Ministeri de Sanitat, que ha de prendre la decisió definitiva. La consellera ha explicat que mantindran una reunió "bilateral" per analitzar aquest plantejament i s'ha mostrat confiada que dilluns 1 passaran a la fase 1 les tres regions proposades per l'executiu.

Summary: El Govern proposa que només les regions del Camp de Tarragona, l'Ebre i el Pirineu passin a la fase 1 dilluns 11 de maig


, hi ha altres consells que prenen més importància que mai per a la gent gran. Es recomana parlar cada dia amb persones de confiança i expressar-los les preocupacions que puguin tenir.  Un telèfon d'atenció psicològica gratuïta  Amb l’inici de les trucades a la gent gran, Olot també va posar en marxa un servei d’atenció psicològica via telefònica amb l’objectiu d’ajudar a totes aquelles persones que, independentment de la seva edat, necessiten suport per afrontar i gestionar la crisi sanitària i la situació extraordinària que s’està vivint arran del coronavirus. Professionals del Consorci d’Acció Social de la Garrotxa amb el suport de Dipsalut s’encarreguen d’atendre el telèfon i donar resposta a les consultes rebudes al 972 27 91 51. Aquest servei gratuït funciona de dilluns a divendres de 9h del matí a la 1h del migdia i de les 4 a les 7h de la tarda.

Summary: Olot farà un nou seguiment telefònic de les persones de més de 70 anys pel coronavirus després de fer 3.400 trucades


El Tribunal Constitucional ha admès a tràmit els quatre recursos d'inconstitucionalitat contra la Llei i la convocatòria del referèndum i ha suspès, per unanimitat i de manera  cautelar, els acords. La decisió tomba, doncs, tots els passos fets des de dimecres al Parlament per posar urnes l'1-O: la Llei del referèndum, els decret de convocatòria de l'1-O i de normes complementàries per a la realització del referèndum i també la resolució del Parlament que designa els cinc membres de la Sindicatura Electoral. A més, adverteix el president Puigdemont, els membres del seu Govern i els membres sobiranistes de la mesa –a més d'altres càrrecs del Parlament i el Govern- que han "d'impedir o paralitzar qualsevol iniciativa que suposi ignorar o eludir la suspensió". Si ho fan, s'enfronten a "eventuals conseqüències penals". En canvi, no trasllada a la Fiscalia les actuacions, tal i com li havia demanat el govern espanyol. Tanmateix, la Fiscalia ja ha anunciat que actuarà de mutu propi. El ple del Tribunal Constitucional s'ha reunit d'urgència aquest vespre després de rebre els quatre recursos aprovats pel Consell de Ministres per intentar aturar l'1-O. Després d'estudiar els documents, el ple ha iniciat la tramitació de tots els recursos i impugnacions. Això suposa, segons l'article 161.2 de la Constitució, la suspensió cautelar de les mesures recorregudes durant cinc mesos, a l'espera que el TC dicti sentència. La decisió s'ha pres per unanimitat.  A la pràctica, doncs, l'alt tribunal tomba tots els passos fets des de dimecres al Parlament per convocar els catalans a les urnes. La suspensió és efectiva des de la data de presentació del recurs i en cap dels casos es demana la suspensió de càrrecs.  No demanen intervenció a la Fiscalia  El govern espanyol havia demanat al TC que fes deducció de testimoni, és a dir, que instés la Fiscalia a obrir una investigació i activar la via penal contra el president de la Generalitat, tots els membres del seu Govern i els membres de la Mesa del Parlament que van donar llum verda als acords.  L'alt tribunal, però, no ha inclòs aquesta petició en el seu escrit. Això no vol dir que la via penal quedi aturada ja que la Fiscalia General de l'Estat ha anunciat, de mutu propi,  que es querellarà contra els membres del Govern pels decrets de convocatòria del referèndum de l'1 d'octubre. El fiscal general, José Manuel Maza, ja va anunciar una altra querella dimecres contra membres de la Mesa per permetre la tramitació de la Llei del referèndum.  Advertència de conseqüències penals Ara bé, el que sí farà el TC és, seguint la petició de l'Estat, notificar la suspensió a tots els membres del Govern, a la Mesa del Parlament, a una seixantena d'alts càrrecs del Generalitat (inclòs el major del Mossos, Josep Lluís Trapero) i als 947 alcaldes. A la llista també hi consten la presidenta de la Corporació Catalana de Mitjans Audiovisuals (CCMA), Núria Llorach, el director de TV3, Vicent Sanchís, i el de Catalunya Ràdio, Saül Gordillo, així com els màxims responsables de Funció Pública. En el cas del Govern, els membres de Mesa i d'altres alts càrrecs del Parlament també se'ls adverteix explícitament que "tenen el deure d'impedir o paralitzar qualsevol iniciativa que suposi ignorar o eludir la suspensió acordada". Si no ho fan, incorren en "eventuals conseqüències penals".  .Sis impugnacions en 48 hores En menys de 48 hores, l'executiu de Mariano Rajoy ha enviat al TC fins a sis impugnacions per frenar l'1-O. Concretament, es tracta dels recursos contra la Llei del referèndum, els decret de convocatòria de l'1-O i de normes complementàries per a la realització del referèndum i també la resolució del Parlament que designa els cinc membres de la Sindicatura Electoral.  A més, l'alt tribunal també ha cursat aquest dijous dos incidents d'execució de sentència contra la presidenta del Parlament, Carme Forcadell, i els membres sobiranistes de la mesa. L'executiu de Rajoy demanava al tribunal que actués contra ells per haver permès la tramitació i votació d'aquestes lleis al Parlament.  En tots dos casos, la decisió no suspèn els acords impugnats. Ara bé, si que es dona trasllat a la Fiscalia per tal que investigui si els membres han comès algun delicte penal.  A aquestes decisions, s'hi podrà sumar en les properes hores un nou recurs d'inconstitucionalitat contra la Llei de transitorietat que ha d'aprovar aquesta nit el Parlament. El Consell de Ministres de divendres podria donar llum verda a la decisió. En la mateixa reunió, també es preveu un altre recurs contra la Llei del Codi Tributari de Catalunya.  Si es segueix el guió dels dos darrers dies, el TC es tornarà a reunir divendres per valorar, com a mínim, el recurs d'inconstitucionalitat contra la Llei de transitorietat.  La recusació dels magistrats, tombada Els magistrats del TC han celebrat aquest matí ple ordinari, que ha arrencat poc després de les 10h, i han modificat l'ordre del dia per debatre assumptes d'actualitat relacionats amb Catalunya.  El primer que han resolt és la petició de recusació dels 12 magistrats presentada per la presidenta del Parlament, Carme Forcadell. El TC ha desestimat "del tot i per unanimitat" la petició de recusació i l'ha considerat "impertinent i abusiva", a banda de considerar que s'ha formulat "de manera genèrica". Per això, no l'ha entrat ni a valorar. Forcadell ja ha anunciat que recorrerà la decisió.  El lletrat de Forcadell, Agustí Carles, l'havia presentat de "manera preventiva" abans que el govern espanyol interposés un incident d'execució de sentència contra la presidenta i els membres de la Mesa que van permetre la tramitació de la Llei del referèndum.

Summary: El Tribunal Constitucional suspèn la Llei i la convocatòria del referèndum


L'aspirant a la primera secretaria del PSOE Patxi López s'ha mostrat convençut que el referèndum sobre la independència de Catalunya no es farà i ha instat a "parar els trens que poden xocar i buscar, des de la política, el diàleg i l'enteniment". Des de Lleida, l'exlehendakari ha insistit que "l'anunci d'un referèndum per sobre de la legalitat i tensar tant la corda l'únic que porta és a fracturar la societat i a debilitar la democràcia" i ha afegit que "no hi ha res legítim per sobre de la llei i l'únic que pot suposar són frustracions, tensions, divisions i enfrontaments que no ens porten enlloc". D'altra banda, López ha assegurat que l''operació Lezo' a la Comunitat de Madrid demostra que el PP és un partit "negat de corrupció" i exigeix a Mariano Rajoy que doni explicacions a la ciutadania netegi la seva formació i assumeixi les responsabilitats que li pertoquen. A més, davant d'aquesta última operació que implica el PP madrileny, Patxi López afirma que a hores d'ara mantindria el 'no' a la investidura de Rajoy que ell va defensar dins del PSOE, tot i que finalment s'imposés l'opció de l'abstenció.  Sobre el fet que un dels altres precandidats a la secretaria general del PSOE, Pedro Sánchez, defineixi Catalunya com una "nació" i Espanya com una "nació de nacions", l'exlehendakari s'ha qüestionat si "realment aquest és el debat de veritat". Ell conclou que no, que el veritable debat és "com recuperem el pacte entre ciutadans i ciutadanes que pensem diferent per definir una comunitat política, el nostre marc de convivència i les regles del joc amb les que tots hem de viure i conviure".  "Jo el que proposo és l'entesa entre els qui pensen diferent, la definició és relativa", ha afegit. López també ha recordat que hi ha dos corrents històrics per definir una nació: la nació política que comporta la consecució d'una sobirania exclusiva i excloent i un estat propi, amb la qual el PSOE no hi està d'acord, i una altra nació en termes culturals, el terme sociològic d'un conjunt de ciutadans i ciutadanes que comparteixen llengua, cultura, tradició i història, però no comporta la consecució d'un estat. Segons López, aquest segon concepte "no té cap problema, però no em sembla que aquest sigui el debat". El dirigent socialista basc ha respost amb un "no" contundent quan se li ha preguntat si creia que a Catalunya hi haurà un referèndum sobre la independència aquest any. López ha assegurat que els referèndums que s'haurien de votar són els de la reforma de la Constitució i, derivat d'això, un acord propi per a Catalunya "on el que realment tingui valor sigui l'acord entre els qui pensen diferent". L'aspirant a la secretaria general del PSOE ha insistit que els problemes territorials a l'estat espanyol s'ha de resoldre a través d'una reforma federal "que reconegui Espanya tal i com és, plural, diversa, amb singularitats, i entendre que això ens enriqueix i, per tant, no jugar mai a enfrontar territoris per buscar vots com ha fet el Partit Popular".  Dins d'aquesta reforma, López també aposta per un model de finançament "més just i equitatiu" i un model federal "que impedeixi la invasió competencial permanent que estem vivint, amb un Govern que elabora decrets que envaeixen les competències de les comunitats autònomes i acabem sempre al Tribunal Constitucional", així com també un Senat que sigui una veritable cambra territorial. Per aconseguir tot això, l'exlehendakari afirma que "és l'hora de la política" i ha citat una cançó basca per assegurar que "estem condemnats a l'enteniment". Reacció a l'últim episodi de presumpta corrupció Patxi López també ha recordat que els socialistes ja han demanat la compareixença al Congrés dels Diputats dels ministres de Justícia i Interior perquè aclareixin no només l'últim episodi de presumpta corrupció sinó també "les notícies que l'acompanyen, com que hi hagi un fiscal contra la corrupció impedint la investigació o mitjans de comunicació pressionant perquè no s'investigui, aquestes coses les hem de tenir radicalment clares; el que no pot ser és que hi hagi un ministre que estigui mantenint o donant ordres a fiscals per evitar investigacions en aquests casos". Campanya per aconseguir avals López fa campanya pel territori per aconseguir el suport d'almenys el 5% dels militants del partit, el mínim per poder optar a les primàries per ser escollit secretari general del PSOE. Aquest dissabte s'ha reunit amb militants i simpatitzants de les comarques de Lleida a la seu del PSC a la capital del Segrià. Dijous va començar el termini perquè els aspirants a la secretaria general del PSOE -Patxi López, Susana Díaz, López i Pedro Sánchez- recullin els avals d'afiliats necessaris per ser declarats candidats, l'equivalent a un 5% del cens. El termini de recollida de suports s'allargarà fins el 4 de maig i el 5 es proclamaran oficialment els candidats que es batran en primàries el 21 de maig. Patxi López ha insistit que no hi haurà cap acord previ al 21 de maig amb cap altre precandidat. "Jo estic defensant el dret dels militants a escoltar les propostes i que ells siguin escoltats i tinguin el dret a decidir el 21 de maig, per tant, el dia de les primàries hi haurà una papereta que posarà Patxi López, i serà la que tindrà com a objectiu la unitat del partit socialista i la definició d'un projecte d'esquerres". A partir d'aquí, ha puntualitzat que l'endemà dels comicis interns, quan els militants ja hagin decidit qui volen que sigui el secretari general, "farem tots els esforços perquè s'integrin les diferents candidatures". Si ell guanya, el primer que farà, diu, és trucar als altres dos candidats per asseure's en una taula i, si no, trucarà ell al guanyador per posar-se a la seva disposició. I és que, per López, una prioritat ha de ser superar els problemes de divisió interna del PSOE. L'altre gran problema que afirma que ha detectat és el de  la indefinició i, en aquest sentit, ell proposa "renovar el projecte socialista per recuperar la majoria progressista d'aquest país, amb un projecte d'una esquerra clara, nítida i sense complexos, que no busqui treure les castanyes del foc al PP ni una aliança cega amb Podemos".

Summary: Patxi López es mostra convençut que el referèndum no es farà i insta a "parar els trens que poden xocar"


El festival d'arts digitals Mira ha anunciat aquest divendres que posposa la seva desena edició, que s'havia de celebrar aquest novembre, al 2021 per garantir la salut dels assistents, artistes i treballadors per la covid-19. En concret, la desena edició se celebrarà a Barcelona un any després, al mes de novembre de l'any vinent. A més, en els pròxims dies el festival anunciarà un nou cicle de projeccions immersives que pretén donar veu tant a joves com a consolidats artistes que exploren les últimes tendències de la creativitat digital.

Summary: El festival d'arts digitals Mira ajorna la seva desena edició fins al novembre de 2021


Gepec-EdC reclama que l'empresa química Iqoxe de la Canonja paralitzi immediatament la seva activitat fins que no es garanteixi una posada en marxa segura de la planta. En aquest sentit, l'entitat ecologista proposa el soterrament dels dipòsits, tal com es fa en algunes instal·lacions d'òxid d'etilè d'altres països. Gepec avisa que la fàbrica accidentada pot emmagatzemar, en els seus sis tancs, fins a 1.470 tones d'aquest producte, el que representa una quantitat 300 vegades superior a la que va desencadenar l'explosió, en un dels reactors secundaris, el 14 de gener passat -el qual en contenia 4 tones. "És tan explosiu que s'usa en bombes russes i americanes", avisa l'entitat, convençuda que el greu incident pot ser constitutiu de diversos delictes. Gepec exigeix dimissions. Responsabilitza tant l'empresa com també l'administració per haver concedit autoritzacions al marge de les directrius europees.

Summary: Gepec-EdC exigeix la paralització d'Iqoxe i el soterrament dels dipòsits d'òxid d'etilè


Investigadors del Grup de Recerca sobre Exclusió i Control Socials (Grecs) de la Universitat de Barcelona (UB) duran a terme una recerca sobre l'accessibilitat a la xarxa de Transports Metropolitans de Barcelona (TMB) en virtut d'un acord que les dues institucions han signat aquest dimarts. Un apartat que s'estudiarà són les barreres de tipus comunicatiu, com ara si les noves tecnologies suposen o no una dificultat. Grecs estudiarà en especial l'afectació al col·lectiu de la gent gran, però també observarà les necessitat d'usuaris amb diferents tipus de discapacitat.  El Grecs analitzarà aquestes barreres des d'una perspectiva antropològica, per a la qual, les infraestructures són esdeveniments socials, com la llengua o la religió. Així, si es té en compte aquest vessant es pot entendre que les infraestructures també s'utilitzen com a manera de comunicar-se, així com de fer societat i cultura.  Han subscrit el conveni el rector de la UB, Joan Elias, i el conseller delegat de TMB, Enric Cañas.

Summary: Acord entre la UB i TMB per estudiar les barreres comunicatives en el transport públic


Dues unitats de l'Hospital Clínic de Barcelona i l'Institut de Ciències del Mar (ICM) del CSIC s'han unit per intentar establir protocols que millorin l'atenció i el tractament de les picades de medusa a les platges catalanes i millorar també la predicció sobre la seva presència en unes zones o altres de la costa catalana. Actualment no hi ha cap antídot contra les meduses i només s'apliquen tractaments contra els símptomes. Els últims anys han crescut els eixams de meduses per l'escalfament de l'aigua, però l'augment de la informació i la sensibilització ciutadana també han contingut el número d'afectats, que superen els 10.000 anualment. D'aquests, entre un 5 i un 10% han de ser atesos per un metge i menys d'un 1% tenen complicacions greus i acaben a l'hospital. Per aquests últims està especialment pensat el projecte científic.

Summary: Metges del Clínic i biòlegs marins faran un protocol per millorar l'atenció a picades de medusa i predir la seva proliferació


Reagrupament ha insistit a través d’un comunicat que, a parer de la formació política, la via unilateral és “l’única possible” per aconseguir que Catalunya pugui decidir el seu estatus futur, fet pel qual no descarta la Declaració Unilateral d’Independència (DUI). Al mateix comunicat Reagrupament aprofita per donar “tot el suport” a l’expresident de la Generalitat Artur Mas i a les exconselleres Joana Ortega i Irene Rigau, inhabilitats pel procés participatiu del 9-N. “Donem tot el suport als tres encausats i reiterem que mai es pot acusar una persona per exercir un acte de democràcia com és posar les urnes perquè el poble decideixi”, han manifestat. La formació també ha indicat que la “suposada operació diàleg” del govern espanyol ha estat “una farsa des del principi”, un fet, que al seu parer, queda ratificat “de nou” amb una sentència “clarament política”. Finalment el partit es mostra poc crèdul amb el fet que l’Estat espanyol pugui aplicar “cap de les amenaces” que ha fet aquests dies, “com ara l’estat d’excepció”. Si arribés el cas, però, el Parlament està “del tot legitimat” a fer una DUI amb el posterior referèndum de ratificació, “la via que des de sempre hem defensat a Reagrupament”.

Summary: Reagrupament insisteix que la via unilateral és “l’única possible” i no descarta la DUI


La Mostra de Jazz de Tortosa celebra aquest mes de juliol 25 edicions i ho farà tornant a convidar tres dels grans caps de cartell que han passat pel festival en edicions anteriors. Ara Malikian torna un any després de la primera actuació a la capital ebrenca, amb la segona part de la seva gira mundial del Violí, 'El Corral de les Comèdies'. També Paquito D'Rivera i el Pepe Rivera Trio, tornaran a dur a Tortosa el millor latin jazz mundial i hi arrencaran la gira commemorativa pels 70 anys recent complerts del músic. Una dècada després, convertits en el millor grup nord-americà a capella i després d'haver compartit escenari amb estrelles internacionals com Michael Bublé, Coldplay o Phil Collins, entre d'altres, també tornen a Tortosa els Naturally 7. 24 dels 45 grups que s'han presentat a la Mostra de Jazz Jove dels Països Catalans faran actuacions per diferents espais de la ciutat. Hi haurà una nova edició de les Jornades de Cuina Cajún i una exposició virtual amb tots els cartells dels 25 anys de la Mostra de Jazz de Tortosa.

Summary: Ara Malikian, Paquito D'Rivera i Naturally 7, caps de cartell de l'edició de plata de la Mostra de Jazz de Tortosa


Compromís ha presentat una moció al Senat reclamant al govern espanyol que encarregui els informes tècnics per desmantellar les instal·lacions del projecte Castor a més d'encarregar una auditoria tècnica per determinar possibles responsabilitats pel seu mal funcionament en el moment que l'exconcessionària va ser indemnitzada. Segons el senador Jordi Navarrete, més enllà d'un "possible error de disseny i construcció" al qual va al·ludir l'anterior govern del PP, haurien pogut existir "greus negligències", no només al persistir en els treballs d'injecció de gas sinó també en la compensació "exprés", sense les auditories suficients. Navarrete ha reclamat també els estudis tècnics per desmantellar la planta, paralitzada per ordre judicial des de setembre de 2013. "No es pot perpetuar al mar una cara estructura a la intempèrie que suposa restriccions al trànsit marítim, un impacte visual i que tan sols pot suposar alguna desgràcia", ha argumentat. La moció vol que el govern espanyol impliqui a experts en aquests treballs i hi estiguin també representats els ajuntaments així com els governs autonòmics afectats pel projecte. Compromís creu que l'operació de clausura definitiva i segellat no ha de suposar riscos ni provocar nous sismes. A més de les auditories tècniques que podrien servir per reclamar responsabilitats a l'exconcessionària, Escal UGS, controlada per ACS, i certificar que la planta no estava operativa quan es va fer efectiva la indemnització, també considera necessari que es redacti i s'apliqui un Pla de Restauració Ambiental i del Paisatge als espais afectats pel projecte.

Summary: Compromís reclama des del Senat una auditoria tècnica i els informes per desmantellar el projecte Castor


L'alcalde d'Alcarràs (Segrià), Miquel Serra, ha presentat la seva dimissió com a diputat a la Diputació de Lleida perquè no està d'acord amb l'abstenció del seu grup, ERC, en la votació dels pressupostos 2017 de la corporació. Serra considera que per coherència haurien d'haver votat que no als comptes ja que els republicans van apostar per intentar canviar les coses en la manera de fer alhora de redistribuir els recursos cap als Ajuntaments, ja que assegura que actualment, un 22% de les subvencions es destinen per decret de presidència. Serra considera que precisament el seu municipi és un dels que es veu afectats per aquesta dinàmica i ha dit que no tenen ''el que ens pertoca''. El diputat donarà explicacions durant el Ple del mes de desembre i ha afegit que la relació amb els seus companys de grup és i serà ''correcta''. Tot i que al Ple de pressupostos Serra va respectar la disciplina de vot del grup, per coherència i després de discrepar a l'hora de definir aquesta posició ha decidit presentar la dimissió. En aquest sentit, ha lamentat que després de veure que municipis amb 2.000 habitants, en un any rebin subvencions de fins a 322.000 euros per part de la corporació, i d'altre amb el mateix volum poblacional, zero, ERC s'hagués decidit finalment per una abstenció del pressupost.  En aquest sentit i tenint en compte que el govern de la Diputació de Lleida està a les mans del PDECat, Serra creu que a Lleida no hi ha hagut una relació d'acord entre ERC i el PEDCat ''com marca Junts pel Sí''. ''Cadascú ha defensat el seu criteri polític amb respecte mutu, prenent acords amb la visió de Parlament, però aquí a Lleida, són unes altres les circumstàncies i hem d'actuar en conseqüència'', ha dit. Així mateix, també ha remarcat que les persones i les necessitats del territori són diferents i per tant cal prendre posicionaments que ''s'han de defensar amb coherència''. Serra també ha volgut agrair la feina del grup republicà a la Diputació de Lleida i ha assegurat que la relació amb ERC serà i és ''correcta''. Fonts del partit han lamentat la decisió de Serra però li donen suport i la respecten.  ''Sorpresa'' al PDECat El cap local de Convergència a Alcarràs, Jordi Janés, ha mostrat la seva ''sorpresa'' davant la dimissió de Miquel Serra com a diputat provincial. Ha qüestionat en primer lloc els motius que ha esgrimit i en aquest sentit li ha recordat una subvenció del 2014 de la Diputació al municipi per a l'ampliació del CAP. En aquest sentit, li ha demanat ''coherència i que prediqui amb l'exemple a l'hora d'assignar subvencions a nivell municipal''. Janés també ha reclamat a Serra que ''la seva decisió no tingui conseqüències en les arques municipals'' i espera que ara no demani el 100% del sou municipal. Segons Janés aquesta decisió se suma a la ''resta d'incoherències del seu govern que afecten negativament al municipi'' i ha posat com a exemple la recent contractació de la figura de l'interventor a una empresa assessora externa que costa 14.000 euros anuals.

Summary: Dimiteix un diputat d'ERC a la Diputació de Lleida per l'abstenció del grup en la votació dels pressupostos


Save the Children ha demanat aquest dimecres més inversió al Govern en matèria d'infància i millorar la cobertura de la Renda Garantida de Ciutadania. Aprofitant el Dia Internacional per a l'Erradicació de la Pobresa, l'organització ha alertat que el 27,7% dels nens a Catalunya viu en situació de risc de pobresa o exclusió social. La pobresa infantil s'ha incrementat un 10% entre el 2016 i el 2017, passant dels 348.600 nens als 385.000 l'any passat. Save the Children es queixa que Catalunya inverteix molt poc en infància, només el 0,8% del seu PIB, quan la mitjana europea se situa en el 2,4%.  Pel que a fa a la renda, la considera un avenç, però apunta que la seva "lenta" implementació no permet parlar encara d'un progrés "real" per a la infància. En aquest sentit, reclama millorar-ne la cobertura incrementant l'índex de Renda de Suficiència de Catalunya (IRSC), congelat des del 2011. També proposa eliminar la necessitat d'acreditar dos anys de residència a Catalunya, condició que considera clarament discriminatòria per aquells infants i famílies que acaben d'arribar i que podrien estar fins a dos anys sense rebre cap tipus d'ajuda.  Així mateix, Save the Children demana que s'estableixin criteris clars i orientats a la conciliació familiar, perquè el fet de rebutjar una feina remunerada no exclogui les famílies del dret a percebre l'ajuda. La taxa infantil segueix sent molt més alta que la de la resta de la població, i és més greu pels infants que viuen en llars de mares soles, d 'origen estranger o amb escassos estudis. El cost mitjà per criar un fill en unes condicions adequades a Catalunya es d'uns 626 euros mensuals, però moltes famílies no aconsegueixen fer-se càrrec de totes les despeses d'habitatge, educació i salut.  Aquest mes d'octubre l'organització ha iniciat els seus programes d'atenció integral als nens i les seves famílies a Barcelona, Lleida, Badia del Vallès, Canovelles i Montornès del Vallès. Es tracta d'activitats de reforç escolar i d'oci i temps lliure, a més de suport psicològic i teràpia psicosocial. Durant el curs 2017-2018 es van atendre 1.172 infants en ric de pobresa i 642 famílies.

Summary: Save the Children demana al Govern més inversió en infància i millorar la cobertura de la Renda Garantida de Ciutadania


La presidenta del PPC, Alícia Sánchez-Camacho, considera que el PSOE torna al "vell socialisme" recuperant a les seves llistes l'exministre Josep Borrell i la magistrada i exsecretària d'Estat d'Interior en la darrera legislatura de Felipe González, Margarita Robles. "El senyor Pedro Sánchez està fent un govern a l'ombra i ell sembla un líder a l'ombra", ha ironitzat Sánchez-Camacho. En declaracions als mitjans, la líder popular ha assegurat que el líder del PSOE, Pedro Sánchez, està fent "política virtual". "Els governs de veritat es fan amb pactes amb el partit que guanya les eleccions", ha retret Sánchez-Camacho al líder socialista. "A veure si Sánchez està fent una investidura fallida", ha reflexionat en veu alta.

Summary: Sánchez-Camacho considera que el PSOE torna al "vell socialisme" amb el retorn de Borrell i Robles


Protecció Civil demana aquest dimarts al matí extremar la precaució si se circula prop dels rius Onyar i Daró, a les comarques gironines, perquè baixen amb un cabal molt generós i pot haver-hi desbordaments puntuals a causa del temporal Gloria. Per això, demana no creuar zones inundades; evitar les zones properes als rius i rieres i punts inundables i guals. Protecció Civil també recomana evitar la mobilitat fora dels nuclis urbans a Baix Empordà i Gironès per risc d'inundacions, segons ha acordat el comitè tècnic. L'advertiment d'extremar les precaucions en la mobilitat des de primera hora del matí se centra sobretot a les comarques de Girona per les pluges intenses i abundants, però es fa extensible a tot el territori català pel temporal, que està previst que duri fins aquest dimecres.

Summary: Protecció Civil demana extremar la precaució prop dels rius per possibles desbordaments, sobretot a comarques gironines


El Consell General del Poder Judicial (CGPJ) ha aprovat aquest dimecres un acord que "vol fer recordatori de què el respecte a la independència del Poder Judicial" és "un element clau de l'Estat de Dret i de la mateixa democràcia". La Comissió permanent de l'òrgan de govern dels jutges remarca que "la confiança dels ciutadans en la independència dels jutges i magistrats és la millor garantia per a la defensa dels drets fonamentals i de les llibertats públiques de tots". El pronunciament no ha comptat amb la unanimitat dels seus membres, segons un comunicat del CGPJ. El president del CGPJ i del Tribunal Suprem, Carlos Lesmes, hi ha donat suport juntament amb els vocals José Antonio Ballestero, Nuria Díaz, Juan Manuel Fernández i Juan Martínez Moya. En contra hi ha votat Álvaro Cuesta -que ha anunciat la formulació d'un voto particular-, Rafael Mozo i Pilar Sepúlveda.

Summary: El CGPJ aprova un acord en defensa de la "independència del poder judicial" com a "element clau de l'Estat de Dret"


JARC-COAG assegura que l'increment de les exportacions de carn de porc a la Xina, que s'han triplicat durant el primer trimestre d'aquest any en relació amb el mateix període del 2015, ha permès "donar aire" als ramaders de porcí catalans, després de mesos arrossegant uns preus baixos que han comportat pèrdues als productors. Això s'ha traduït en què la cotització del porc viu a Mercolleida ha passat en els darrers dos mesos dels 0,98 euros/quilo als 1,32 euros/quilo actuals. La raó respon a l'increment del consum al país asiàtic –primer consumidor mundial de carn de porc- derivat de la caiguda de la producció porcina al país. A la vegada, la participació de l'interprofessional Interporc fa uns mesos en una jornada a la Xina també va possibilitar l'establiment de contactes entre exportadors de l'Estat i compradors xinesos. Altrament, des de JARC-COAG destaquen que hi ha negociacions obertes per poder reobrir el mercat rus a l'entrada de porcí comunitari.  La Llotja de Lleida acull aquest divendres la 4a Jornada del Porcí que organitza JARC-COAG, amb la presència d'unes 200 persones, per analitzar la situació que viu el sector a nivell estatal, que ha vist repuntar els preus des de finals de maig després de cotitzar durant mesos a preus baixos, assumint  pèrdues de fins a 20 euros per porc per als productors.  El responsable del porcí de JARC-COAG, Jaume Bernis, atribueix especialment aquesta millora a l'increment de les exportacions de carn de porc estatal a la Xina, que durant el primer trimestre de l'any es van triplicar respecte als primers tres mesos del 2015, arran d'una caiguda de la producció pel sacrifici d'un volum important de mares i per l'increment del consum al país asiàtic, que ha passat en els últims 30 anys dels 7 quilos de carn de porc per persona i any als 62 actuals. Aquest fet, lligat a la participació de la interprofessional del sector Interporc en una jornada a la Xina va possibilitar l'establiment de contactes entre exportadors de l'Estat i importadors xinesos, que s'han traduït en aquest increment de les exportacions, segons Bernis.  Gestió de les dejeccions ramaderes La 4a Jornada del Porcí de JARC-COAG també ha dedicat una especial atenció enguany en analitzar la gestió que estan fent els ramaders de porcí de les dejeccions ramaderes, després del tancament fa dos anys de les plantes de purins per cogeneració arran de la retallada per part del govern espanyol de les primes que rebien aquestes instal·lacions.  Jaume Bernis ha deixat clar que "els productors són els primers interessats en millorar la gestió de les dejeccions ramaderes" i, en aquest sentit, ha destacat que estan fent un "gran esforç" per tirar endavant projectes innovadors i sostenibles que permetin dur a terme aquesta tasca i per "fer bé les coses" a diferència de com s'havien vingut fent en els darrers anys. El responsable del porcí de JARC-COAG ha posat com exemple d'Alcarràs (Segrià), on la planta de tractament de purins per cogeneració que hi havia també es va veure obligada a tancar després de la retallada estatal. Per suplir-la, els ramaders de la zona han apostat per endegar 24 plantes de separació sòlid-líquid, algunes de les quals ja estan funcionen mentre altres ho faran en breu. A la vegada, s'està treballant per a posar en marxa al municipi en els pròxims mesos una planta de compostatge per a la qual ja s'ha signat el contracte amb l'empresa que es farà càrrec de la seva explotació. L'acord preveu que els productors de porcí hi aportin la part sòlida resultant del tractament dels purins. Segons Bernis, l'objectiu amb la posada en marxa d'aquestes instal·lacions és "tancar el cercle" amb la gestió de les dejeccions i el posterior ús dels productes resultats del procés com a adob orgànic er al camp.  Amb la fase de separació s'obté un líquid apte per al reg amb una disminució del 80% de fòsfor i d'entre un 20-25% de nitrogen. Altrament, la fracció sòlida obtinguda en el procés passaria a la planta de compostatge, on es barrejaria amb els fems aportats pels productors de boví del municipi. El producte obtingut podrà ser reutilitzat com a adob al terme municipal d'Alcarràs, que compta amb unes 12.500 hectàrees de terreny agrícola. Tot això, permetria una reducció de la despesa als pagesos del municipi, ja siguin productors de fruita o de cultius herbacis, a l'hora d'adquirir l'adob per a les seves finques.   A la resta de Catalunya, també s'han posat en marxa diferents plantes i solucions per donar sortida als excedents dels purins que generen les granges com ara plantes de separació de sòlid-líquid, de biogàs, així  com plantes biològiques, entre altres. Aquestes instal·lacions s'han pogut beneficiar dels 3,2 milions d'euros que l'Estat va destinar a Catalunya 3 per a la seva posada en funcionament per tal de fer front al tancament de les plantes per cogeneració per la retallada a les renovables. Des de JARC-COAG, però, asseguren que aquests diners no han estat suficients per poder assumir el cost d'aquestes instal·lacions, fet que ha suposat un "esforç important" per part dels productors.             Sentència del Suprem contra el tancament de les plantes per cogeneració Finalment, Jaume Bernis ha valorat positivament la sentència del Tribunal Suprem que declara la nul·litat de diversos aspectes de l'ordre del Ministeri d'Indústria de l'any 2014 que retallava les primes de l'energia elèctrica produïda en les plantes de tractament i reducció de purins mitjançant la cogeneració. Des de JARC-COAG consideren que el fet que les empreses que gestionaven les plantes no hagin d'abonar a l'Estat amb efectes retroactius uns 4,5 milions d'euros per planta, obre la porta a destinar aquests diners a la reobertura de les instal·lacions tancades amb nous projectes que també permetin donar sortida a la gestió dels purins.

Summary: JARC-COAG assegura que l'increment de les exportacions de porcí a la Xina ha permès "salvar" el sector productor


L'Ajuntament de Baix Pallars, al Pallars Sobirà, aquest dilluns s'ha omplert d'infants i joves per participar en la primera sessió plenària que es fa al municipi on els infants són els protagonistes. El municipi té 28 nuclis agregats i molts dels nens d'aquests pobles no es coneixen i ha estat una oportunitat per establir relacions entre ells. Posteriorment els joves han celebrat una sessió plenària on han portat propostes de millora pel municipi com la millora dels espais dels nens, l'accessibilitat a les zones per persones grans, instal·lació de llums de Nadal, arreglar la piscina de Peramea o millorar l'estat dels bancs.  Anna Sentinella, alcaldessa de Baix Pallars, ha dit que han pres nota de totes les propostes i estudiaran quines són les més factibles de portar a terme. Equip de govern i infants s'han emplaçat a una nova sessió plenària realitzada per nens i joves d'aquí a sis mesos. D'aquesta manera podran comprovar tot allò que s'ha fet, de les seves peticions, durant aquest temps.

Summary: Ple infantil a l'Ajuntament de Baix Pallars, al Sobirà


La Universitat de Girona (UdG) està estudiant implementar un sistema ja existent a altres ciutats europees per millorar la mobilitat dels seus campus. El rector, Quim Salvi, admet que els aparcaments propers a les facultats estan "congestionats" i no és fàcil trobar-hi una plaça lliure. Per aquest motiu, la proposta del rectorat passa per crear un sistema de busos llançadora, conegut com a 'park and ride', que uniria els tres campus (Barri Vell, Centre i Montilivi) amb el Parc Científic, on hi ha espai d'aparcament gratuït i amb places disponibles. D'altra banda, per fer front al tema de l'habitatge, la UdG vol obrir una tercera residència universitària a l'entorn del campus de Montilivi. La proposta contemplaria que un privat assumís "durant 40 o 50 anys" la gestió de l'equipament que es vol fer a les antigues dependències del Centre de Seguretat i Salut Laboral de la Generalitat. Salvi admet que "el creixent atractiu de Girona" està provocant un "increment dels preus de lloguer" que paguen els estudiants per viure a la ciutat. El rectorat, a més, ha aturat la venda dels pisos d'Isaac el Cec, ubicats en ple call jueu de Girona, per tal de rehabilitar-los i oferir-los a "professors i ponents convidats". Trobar allotjament i aparcament són dues dificultats que, tot i no ser acadèmiques, apareixen entre les preocupacions dels estudiants. La Universitat de Girona admet que, ara mateix, hi ha problemes d'oferta en els dos àmbits i el rectorat intenta aplicar mesures per solucionar-los. En l'àmbit de la mobilitat, la principal dificultat radica en trobar un aparcament a l'entorn de les facultats. Salvi admet que el problema ja existia als campus del Barri Vell i del Centre però ara cada cop s'està produint més també a Montilivi. Per aquesta raó, la seva proposta passa per adoptar un model que ja funciona amb èxit a altres ciutats europees. Es tracta del conegut com a 'park and ride', un sistema que implica deixar el cotxe a grans zones d'aparcament gratuït i acabar de fer la part final del trajecte amb busos llançadora als campus. La UdG creu que el Parc Científic i Tecnològic té aparcament suficient perquè els estudiants hi puguin deixar el cotxe. També creu que a l'entorn de Montilivi s'hi podrien crear noves zones d'estacionament. Salvi admet que es tracta d'un canvi d'actitud en l'àmbit de la mobilitat que "necessita temps per a consolidar-se". I ho compara amb el retorn del tramvia a Barcelona perquè "durant els primers mesos no s'utilitzava gaire" però després de veure "l'afluència" i "l'ús continuat", el seu ús ha acabat arrelant. "Ha de ser amb un temps i unes cadències que faci que els usuaris l'utilitzin", diu el rector. Una aposta "a mig termini" que Quim Salvi creu que, si funciona, acabarà sent molt important per a la universitat, però també "per a la ciutat". A hores d'ara, l'arribada del sistema 'park and ride' a la UdG "s'està treballant amb els diferents operadors per tal de fer-la efectiva", segons ha confirmat el rector en una entrevista a l'ACN. En matèria de mobilitat, la UdG confia que la millora de la connexió dels campus amb Salt (Gironès) permeti "reduir distàncies". Amb transport públic, la distància entre el municipi i el campus de Montilivi és d'uns 25 minuts. Un fet que Salvi creu que pot ajudar a consolidar Salt com un lloc on els estudiants puguin buscar pis.   Una nova residència I és que l'accés a l'habitatge entre els estudiants s'està complicant tant per l'oferta com per el preu que es paga. Quim Salvi admet que "l'atractiu de Girona està incrementant" i això repercuteix en els lloguers. Actualment hi ha "diferents grups de treball" amb l'Ajuntament per tal de veure com millorar aquesta situació amb una bateria de propostes com la informació per compartir pis, l'allotjament social, el 'housing' o la construcció de noves residències. En aquest punt, Salvi admet que tenen avançada la proposta de crear una tercera residència a l'entorn del campus de Montilivi. El projecte passaria per aprofitar l'edifici buit del Centre de Seguretat i Salut Laboral de la Generalitat. Un privat assumiria "durant 40 o 50 anys la gestió de l'edifici" a canvi de fer la reforma ja que el rector assegura que la universitat no disposa del finançament suficient per fer-se'n càrrec. Salvi calcula que caldria fer una inversió de "milions d'euros" per convertir l'espai en un allotjament per a universitaris. Aquest sistema de cessió de la gestió a un privat és el que funciona amb les altres dues residències que hi ha a l'entorn d'aquest campus. Rehabilitar Isaac el Cec Una altra de les mesures adoptades per l'equip de Quim Salvi durant els primers 100 dies al rectorat ha estat aturar la venda dels pisos d'Isaac el Cec. Ubicats en ple call jueu de Girona, Salvi defensa que aquest patrimoni es mantingui a mans de la universitat. La rehabilitació d'aquest espai hauria de servir per acollir "professors convidats o ponents" de la UdG. "És un patrimoni que té la universitat i mantenir-lo és important", ha ressaltat Salvi. La rehabilitació pot ser "cara", admet el rector, però considera que tenir-los a disposició suposa un cert "rèdit" i que cal "posar-ho en valor".

Summary: La UdG estudia implantar un servei de busos llançadora per solucionar el problema d'aparcaments "congestionats"


En Pau Ortega, alumne de l'Institut Antoni Pous i Argila de Manlleu, és un dels cinc estudiats de Catalunya que ha tret un 9,9 a les proves de les PAU. Tot i que va preparar-se les proves a consciencia "per treure la millor nota possible", ja que el grau al qual vol accedir requereix una puntuació molt alta, ha assegurat en declaracions a l'ACN que ha estat una "sorpresa molt bona" ser un dels cinc millors estudiants del país. Aquesta nota li dona via lliure per accedir al grau de filosofia, política i economia que imparteix la UPF. En Pau admet que ha portat la feina al dia i ha agraït que durant el confinament poguessin fer classes telemàtiques, de manera que va rebre un acompanyament dels professors.

Summary: Pau Ortega, un dels alumnes amb millor puntuació a les PAU: "Em vaig preparar per treure la millor nota possible"


El Tresor Públic ha col·locat aquest dijous 4.623,93 milions d'euros en bons i obligacions a un interès mitjà més baix en la primera subhasta després de la declaració d'independència de Catalunya i l'aplicació de l'article 155 de la Constitució. Concretament, el Tresor ha adjudicat 4.38,7 milions en bons a 5 anys i obligacions a 10 i a 23 anys dins l'objectiu màxim previst (entre 3.500 i 4.500 milions) i 585,23 milions més en obligacions a 10 anys lligades a la inflació, també dins de l'objectiu inicialment previst (entre 250 i 750 milions). Pel que fa als bons a 5 anys, el Tresor ha adjudicat 1.424,21 milions d'euros a un tipus mitjà del 0,336%, per sota del 0,530% de l'anterior subhasta del 5 d'octubre. En relació a les obligacions a 10 anys, l'Estat ha venut 1.672,35 milions d'euros a una rendibilitat mitjana de l'1,457%, inferior a l'1,627% de l'emissió del passat 19 d'octubre, i en relació a les obligacions a 23 anys s'han col·locat 942,14 milions d'euros a un interès mitjà del 2,462%, també per sota del 2,874% de la licitació del passat 19 d'octubre. Finalment, pel que fa a les obligacions a 10 anys vinculades a la inflació els 585,23 milions adjudicats ho han fet a un interès mitjà del 0,241%, inferior al 0,371% de la sindicació del passat 26 d'abril. El Ministeri d'Economia, Indústria i Competitivitat ha indicat que l'emissió bruta ascendeix als 201.300 milions d'euros, dels quals 125.100 formen part del programa de finançament a mig i llarg termini. Aquesta xifra suposa, segons el Ministeri, un 94,1% de la previsió d'emissió a mig i llarg termini per al 2017 (132.900 milions d'euros).

Summary: El Tresor col·loca 4.624 milions a un interès més baix en la primera subhasta després de la DI i l'aplicació del 155


La reducció del trànsit d'entrada i sortida de l'àrea metropolitana de Barcelona es manté destacable aquest dissabte, tot i encara estar en dansa l'operació sortida de Sant Joan. Fins a les 09.00 hores del matí, han marxat de l'àrea metropolitana un total de 45.462 vehicles, el que suposa un descens del -18,74% respecte un dissabte normal (55.947) i d'un -31,73% respecte la mateixa setmana del 2019 (66.588 vehicles), segons ha informat el Servei Català de Trànsit (SCT). Pel que fa a l'entrada a l'àrea metropolitana la baixada de trànsit també és notable i avui han circulat 38.565 vehicles, un descens del -20,31% respecte un dissabte normal (48.391) i d'un -29,03% respecte la mateixa setmana del 2019 (54.342 vehicles).

Summary: Dissabte amb un 19% menys de trànsit de vehicles que surten de l'àrea metropolitana de Barcelona


El govern espanyol permetrà que a partir de diumenge els menors de fins a 14 anys surtin a fer passejos de no més d'una hora al dia prop del seu domicili. No es podran allunyar més d'un quilòmetre de casa i hauran d'anar acompanyats d'un adult que convisqui amb ells. Cada adult podrà acompanyar fins a tres nens en un mateix passeig i els menors podran córrer, saltar i fer exercici mantenint el distanciament social. No podran accedir a parcs o zones infantils. La sortida diària s'haurà de fer entre les 9 i les 21 hores. Ho han anunciat el vicepresident del govern espanyol i ministre d'Afers Socials, Pablo Iglesias, i el ministre de Sanitat, Salvador Illa, en roda de premsa aquest dijous en la que han recomanat evitar les "hores punta".

Summary: L'Estat permetrà des de diumenge la sortida de fins a tres nens amb un adult per a passejos diaris de no més d'una hora


Els apicultors del Camp de Tarragona i les Terres de l'Ebre es personaran, juntament amb la resta d'associacions catalanes del sector, com acusació particular en els processos judicials pel robatori d'arnes al camp amb l'objectiu de frenar la seva escalada durant els últims anys. Segons la Cooperativa Apícola Tarragonina, durant el passat 2015 es van denunciar una dotzena de casos -275 arnes-. Un fenomen que els afectats atribueixen a sentències judicials poc dissuasives i a la crisi. Aquest mateix dimarts, els Mossos d'Esquadra van detenir dimarts un veí de Vinebre (Ribera d'Ebre) pel furt, en quatre ocasions durant les últimes setmanes, d'un total de 72 caixes. La policia va aconseguir identificar el presumpte autor dels fets gràcies a les imatges de vídeo aportades pels apicultors, que han pogut ja recuperar les arnes. Els apicultors del Camp de Tarragona i les Terres de l'Ebre volen posar fre al creixement constant d'uns robatoris que, asseguren,  poden convertir-se, a la llarga, en un "problema greu per a la subsistència del sector", segons apunta el president de la Cooperativa Apícola Tarragonina, Josep Maria Margalef. Tot i tractar-se d'un fenomen que històricament ha patit un sector centrat en un tipus peculiar de ramaderia extensiva i transhumant, que obliga a deixar les arnes disposades en camps oberts pròxims a les zones de floració, l'acumulació de casos durant els últims anys ha generat "alarma i preocupació".  L'entitat, amb seu al Perelló (Baix Ebre) i que aplega els productors de la província així com de comarques limítrofs -212 socis i 27.000 arnes censades en total-, va registrar durant el passat 2014, el robatori de 44 arnes i cinc nuclis. Una xifra que aquest 2015 s'ha disparat fins als dotze casos i les 275 arnes. L'últim d'aquests episodis va desembocar aquest passat dimarts en la detenció, per part dels Mossos d'Esquadra, d'un veí de Vinebre (Ribera d'Ebre), amb residència també a Torrebesses (Segrià), a qui s'acusa d'haver-se emportat 72 arnes entre el 17 de desembre i el 4 de gener. Les caixes, propietat de dos apicultors del Perelló, van ser sostretes en quatre dates diferents de camps de Vinebre i la Torre de l'Espanyol. Les imatges de vídeo enregistrades –que van captar alguns dels robatoris així com la matrícula del tot terreny amb remolc utilitzat- i els seguiments efectuats pels dos afectats van permetre els Mossos arribar fins el presumpte autor dels fets. En aquest cas, els apicultors han pogut recuperar ja les seves arnes, que havien estat dipositades en camps de Torrebesses i a les quals se'ls havia intentant esborrar –sense aconseguir-ho en tots  els elements- la marca gravada amb foc que identifica els seus propietaris. Després de prestar declaració a comissaria, el detingut –que acumulava en aquest espai, a banda de les robades, diverses desenes d'arnes més de les quals s'investiga la seva procedència- va quedar en llibertat pendent de rebre la citació per comparèixer davant del jutge de Gandesa. Com en la majoria de casos d'aquest tipus, se li podria acabar atribuint un delicte de furt, admeten fonts policials. Davant la cada cop més freqüent repetició d'aquest tipus d'episodis, el sector treballa ja per traçar una estratègia conjunta de defensa dels seus interessos davant dels tribunals, personant-se com a acusació particular en els procediments oberts contra els presumptes autors d'aquests furts o robatoris. El  president de la Cooperativa Apícola Tarragonina explica que canalitzaran aquesta proposta juntament amb les altres quatre organitzacions, a més del sindicat agrari Unió de Pagesos, que apleguen la pràctica totalitat del sector a Catalunya. "La idea és anar tots junts: algun dia o altre ens acabarà passant a tots. El just i coherent és que ens defensem entre tots perquè ens afecta a tots", ha insistit.  "Càstigs" dissuasius Consideren que les penes que s'imposen en els casos que finalment resulten provats –habitualment per furt- són massa indulgents i, per això, reclamen les autoritats que estableixin "càstigs contundents" com a forma de dissuasió.  "En algun cas hem aconseguit enxampar la persona amb proves evidents i el trist és que no es fa res. No parlem dels Mossos, que possiblement fan el que poden. Però les normes que hi ha per aquest tipus de delictes són irrisòries", lamenta Margalef, tot qualificant el procés administratiu i judicial que han d'afrontar els afectats com a "dolorós" i generador de "frustració". En l'origen de tot plegat, alguns apicultors afectats no dubten a assenyalar que la crisi econòmica dels últims anys ha esperonat algunes persones a endinsar-se en el negoci apícola a partir de la sostracció d'arnes alienes dipositades als camps i, així, poder formar la seva pròpia explotació sense cap cost. En la majoria de casos, precisen fonts policials, els responsables d'aquestes accions són persones amb coneixements especialitzats del sector. Solen ser robatoris de petites quantitats d'arnes –entre 10 i 30, freqüentment-  i en repetides ocasions. Les sostraccions massives de temps enrere no són ara tan habituals, admet Margalef. Insisteixen, però, des del sector, que els perjudicis van molt més enllà del valor econòmic del material -una arna sana i productiva pot tenir un cost d'uns 120 euros, dels quals l'assegurança pot arribar a cobrir-ne dos terceres parts, uns 80 euros-. Així, Margalef assenyala que aquest context ha generat una sensació d'inseguretat generalitzada entre els apicultors, que cada cop han de viure més pendents d'aquests successos. "Se'ns crea una inseguretat psicològica que, en un moment de crisi, fa que les persones es frustrin i deixin d'invertir o abandonin l'ofici ", rebla, tot situant les causes del fenomen dins de la crisi -social, econòmica i de valors- que colpeja un sector primari envellit, amb cada cop menys presència sobre el territori.  "Volem fer una crida a la societat: és un patrimoni de tots, està el camp i l'hauríem de defensar entre tots", tanca.

Summary: Els apicultors es personaran com a acusació als jutjats per frenar l'escalada de robatoris d'arnes al camp